b'\n_START_ARTICLE_\nObla\xc4\x8dek Postopa\xc4\x8dek\n_START_PARAGRAPH_\nObla\xc4\x8dek Postopa\xc4\x8dek je naslovni lik slovenske glasbene pravljice, delo Janeza Bitenca.\n_START_SECTION_\nO pravljici\n_START_PARAGRAPH_\nPravljica je prvi\xc4\x8d iz\xc5\xa1la leta 1995 pri zalo\xc5\xbebi Obzorja, drugo izdajo pa je do\xc5\xbeivela leta 2007 pri isti zalo\xc5\xbebi. Tako prvo kot drugo izdajo je ilustrirala Mojca Cerjak. Zgodba je iz\xc5\xa1la tudi na neknji\xc5\xbenem mediju in sicer na avdio kaseti leta 1995 zalo\xc5\xbeba Obzorja.\n_START_SECTION_\nAnaliza\n_START_PARAGRAPH_\nPripovedovalec je vsevedni. Dogajalni \xc4\x8das in prostor sta postavljena v sedanjost, in sicer v sedanjost na nebu, kar zgodbi dodaja pravlji\xc4\x8dnost in fantasti\xc4\x8dnost. \xc4\x8cas dogajanja obsega en dan (od ve\xc4\x8dera do ve\xc4\x8dera), dogajalni prostor pa je razli\xc4\x8den. Pripoved se za\xc4\x8dne in kon\xc4\x8da na istem mestu \xe2\x80\x93 kjer je obla\xc4\x8dek pobral in kasneje odlo\xc5\xbeil zvezdice. Med samo zgodbo pa je dogajalni prostor razli\xc4\x8den: pri luni, na Zemlji, v zabavi\xc5\xa1\xc4\x8du (baletna predstava, slikarska delavnica, zabavi\xc5\xa1\xc4\x8de, pravlji\xc4\x8dna soba), spet pri luni ter pri Maji in babici. Teme knji\xc5\xbeevnega dela so: otro\xc5\xa1ka radovednost, ustvarjalnost, igra, petje in \xc4\x8dudenje nad svetom. Knji\xc5\xbeevnih oseb je ve\xc4\x8d. Na za\xc4\x8detku zasledimo srebrno meglico, nato tri zvezdice, obla\xc4\x8dka, tri zvezdoglede, luno, zvezdico Majo, zvezdo slikarko in zvezdo pravlji\xc4\x8darko oz. babico. Razen Maje in zvezdic so vse ostale osebe liki odraslih ljudi, ki otroke ne ovirajo, jim ne moralizirajo temve\xc4\x8d so na njihovi strani, spodbujajo njihovo ustvarjalnost in jim razkazujejo svet onkraj doma\xc4\x8dih meja. Moralnega nauka torej ni, saj so tako pisec kot posledi\xc4\x8dno njegovi ostali liki na strani otrok.\n_START_SECTION_\nGlasbena pravljica\n_START_PARAGRAPH_\nGlasbena pravljica je posebna vrsta pravljice, ki poleg tega, da se otrok ob njej nau\xc4\x8di peti pesem, vsebuje \xc5\xa1e prvine literarne zvrsti. Pripoved vsebuje glasbo, ritem, ponavljanje besed in zvo\xc4\x8dnost jezika. Namenjena je predvsem veselju nad drobnimi dogodki in petju pesmic, ki kot rde\xc4\x8da nit povezujejo besedilo med seboj. Pesem se lahko ve\xc4\x8dkrat ponovi, na koncu pa je tudi zapisana z notami (Saksida, 1998).\n_START_SECTION_\nPredstavitev lika\n_START_PARAGRAPH_\nObla\xc4\x8dek Postopa\xc4\x8dek je osrednji lik zgodbe, oblak bele barve. Kot pove \xc5\xbee njegovo ime, postopa in pohaja po nebu. Njegove prave vloge tako ne izvemo. Malim radovednicam razlo\xc5\xbei, kak\xc5\xa1na je njihova naloga oz. kak\xc5\xa1no vlogo imajo na nebu ter potrpe\xc5\xbeljivo odgovarja na njihova vpra\xc5\xa1anja. Je milo in prisr\xc4\x8dno nebesno bitje, ki nebogljenim zvezdicam razka\xc5\xbee \xc4\x8duda neba, se pravi, da je nekak\xc5\xa1en nebesni vodi\xc4\x8d. Zvezdice mu zaupajo brez obotavljanja. Lahko sklepamo, da je obla\xc4\x8dek lik odraslega, po drugi strani pa lahko njegova pomanj\xc5\xa1evalnica (oblak \xe2\x80\x93 obla\xc4\x8dek) nakazuje lik, ki je mlaj\xc5\xa1i v razvoju, nekje med otrokom in odraslim, a se \xc5\xbee bolj nagiba k slednjemu. Je kot starej\xc5\xa1i brat. Ve, kje je za zvezdivce kaj zanimivega za videti in sam dolo\xc4\x8di pot potovanja, saj one neba \xc5\xa1e ne poznajo. Rad ima otroke in spodbuja njihovo ustvarjalnost - med jadranjem s petjem pesmic, v zabavi\xc5\xa1\xc4\x8du pa z raznimi prireditvami. Ker se zvezdice tako navdu\xc5\xa1ijo nad baletom, jih komaj spravi iz dvorane. Pusti jih, da se naigrajo na toboganu in vrtiljaku, da sodelujejo na sre\xc4\x8delovu, vsaki kupi tudi tur\xc5\xa1ki med, da se \xc5\xa1e malo posladkajo. Ko izve, da je izgubljena zvezdica na luninem \xc5\xbearku vnukinja pravlji\xc4\x8darke, obla\xc4\x8dek zvezdi takoj ponudi pomo\xc4\x8d in jo gre iskat. Je ustre\xc5\xbeljiv in pripravljen pomagati v razli\xc4\x8dnih situacijah. Skupaj se veselijo ponovnega snidenja. Ob slovesu od malih radovednic mu je kar malo hudo, saj so mu zelo prirasle k srcu. In verjetno jih je prav kmalu spet obiskal in popeljal po nebu.\n_START_SECTION_\nPrimerjava z drugimi literarnimi liki\n_START_PARAGRAPH_\nV otro\xc5\xa1ki reviji Ciciban se je leta 1993 pojavil \xc4\x8dlanek pisateljice Berte Golob z naslovom Obla\xc4\x8dek Postopa\xc4\x8dek. Zgodbico je z ilustracijo dopolnil Du\xc5\xa1an Kastelic. Ta literarni lik je nasprotje Biten\xc4\x8devemu obla\xc4\x8dku, skupno imata le to lastnost, da oba rada pohajata po nebu \xe2\x80\x93 pri Bitencu pono\xc4\x8di in pri Golobovi podnevi. Obla\xc4\x8dek je bil po mnenju drugih, starej\xc5\xa1ih in odraslih oblakov le za zgago, saj se mu ni ljubilo delati in je raje pohajal. Bil je svojeglav in nezanesljiv pri skupinskih opravilih. Svoje po\xc4\x8detje je opravi\xc4\x8deval z izgovorom. Toda ko je opazil starko, ki se je mu\xc4\x8dila z no\xc5\xa1njo \xc5\xa1kropilnice, se je o\xc5\xbeel in ji olaj\xc5\xa1al delo. S tem se je pokazala njegova dobra in prijazna stran, ki je pripravljena pomagati ljudem v stiski.\n_START_SECTION_\nSimbolizem\n_START_PARAGRAPH_\nPri beli barvi izstopa simbolika \xc4\x8distosti, svetosti, duhovnosti, nedol\xc5\xbenosti, miru. Lahko je barva za\xc4\x8detka in konca. Predstavlja \xc4\x8disto zavest in po\xc5\xa1ten zna\xc4\x8daj. Simbolizira nedol\xc5\xbenost, prav tako je barva novincev oziroma novokr\xc5\xa1\xc4\x8dencev. Simbolika seksualne nedol\xc5\xbenosti se ka\xc5\xbee v navadi, da se bela obla\xc4\x8dila nosijo pri svetem obhajilu, birmi in na poroki (Tresidder, 2004).'